
A Duna mederanyag összetételének predikciója gépi tanulási módszerrel

A mederanyag összetétele fontos jellemzője a vízfolyásoknak. Többek között hatással van a
folyó áramlási viszonyaira, a hordalékelragadó erő területi eloszlására, a part menti vízbázisok
működésére, valamint befolyásolja a folyóbeli és folyó menti élőhelyek minőségét is. Kiemelt
szerepe ellenére ismereteink korlátosak, hiszen a közvetlen, hagyományos fizikai mintavételi
eljárások – az időszakos vízjárású folyóktól eltekintve – nehezen, sok munkaigénnyel
végezhetők el, eredményük pedig kevés információval bír ahhoz, hogy az áramlás és a
folyómeder komplex kölcsönhatását megbízhatóan leírhassuk. Éppen ezért, folyamatos a
kutatás az új módszerek iránt.
Mivel a mesterséges intelligencia (artificial intelligence) és a gépi tanulás (machine learning) a
tudomány számos területén áttörő sikereket segített elő, ezen a téren is sok felhasználási kísérlet
volt már világ szerte. Dolgozatomban a faszerkezetű, döntési erdőkön alapuló Véletlen Erdő
(Random Forest, továbbiakban RF) eljárással, modellel foglalkozom. Korábbi, a Dunán végzett
hidromorfológiai felmérések adatainak összegyűjtése és csoportosítása után, a modellel
kapcsolatot állítok fel a különböző hidromorfológiai (pl. vízmélység, áramlási sebesség,
fenékcsúsztató feszültség) adatok és a mederanyag összetétele között. Mivel a hidromorfológiai
paraméterek felmérése ma már gyorsan és megbízhatóan történik (ellentétben a mederanyag
mintázással), így a modell alkalmas lehet mederanyag információk nyújtására (i) olyan
helyeken, ahol mintavételezés nem történt, valamint (ii) jövőbeli, numerikus modellek által
számított, vízjárási állapotok esetében. A dolgozatban egy, az Egyesült Államokban fejlesztett
RF modellt adaptálok a hazai vizsgálatokra, hogy az általam adatbázisba rendezett adatokkal
milyen eredményeket szolgáltat. Az eredményeket továbbá összevetem más módszerekkel is, a
modellen pedig érzékenységvizsgálatot hajtok végre.



